**מגדל עדן** הוא גורד שחקים בתכנונו של האדריכל יגאל לוי המתוכנן להיבנות במרכז העיר ירושלים על שטחו של קולנוע עדן ההיסטורי, במפגש הרחובות אגריפס ועליאש. תוכניתו האדריכלית של המגדל כוללת מגדל של 28 קומות לצד מבנה נמוך יותר, ולמרגלותיהם ארקדה מסחרית המחברת בין המגדל לסביבתו המסחרית של מדרחוב אגריפס. בשטח המיועד למגדל כבר מתבצעות עבודות הכנה של חפירה ויציקת יסודות לחניון התת-קרקעי שיוקם תחת המגדל.[דרושה הבהרה]

תכנון
-----

קולנוע עדן נבנה בשנת 1930 בסמוך לרחוב המלך ג'ורג', אגריפס ואליעש במרכז העיר ירושלים. החל משנות ה-70 הוגשו תוכניות להריסת מבנה הקולנוע ובניית מבנה חדש במקומו. תוכניות אלו קיבלו דחיפה עם סגירת בית הקולנוע בשנת 1990, שבעקבותיה הפך מבנה הקולנוע והמגרש סביבו לחניון.

לצורך תכנון המגדל נשכר בשנת 2007 האדריכל היהודי-אמריקאי דניאל ליבסקינד בשיתוף האדריכל הישראלי רני זיס.

תוכנית הבנייה במקום עברה גלגולים רבים מתוכנית לצמד מגדלים ועד מגדל יחיד ומנעד הקומות שאושר בוועדות התכנון נע בין 24 ל-29 קומות. ב-2012 אושרה תוכנית למגדל, שכללה מגדל בגובה 26 קומות בעל צורה עקמומית מעל כמה קומות מסד. התוכנית כללה שטחים למסחר, משרדים ומלונאות.

למרות אישור התוכנית, קודמה בשנים לאחר מכן תוכנית חדשה, ולבסוף אושרה בשנת 2015 תוכנית לבניית מגדל בצורת פירמידה בגובה 108 מטרים ובו 28 קומות (אף שתוכניתו המקורית של היזם הייתה לבניית מגדל פירמידה מחודדת שגובהו 165 מטרים). הבניין צפוי היה להכיל קומות מסחריות, בית מלון יוקרתי, דירות יוקרה, מסעדה ובראשו קומת תצפית. את התוכנית למגדל הפירמידה הכין האדריכל דניאל ליבסקינד בשיתוף האדריכל יגאל לוי.

ליבסקינד התייחס לצורת הפירמידה של הבניין ואמר "הפירמידה מתווכת בין מסורות ומיתוסים עתיקים, תוך מתן פרשנות חדשה של המאה ה-21 לצורה זו. העיצוב משלים את ההקשר ומעניק לשכונה מרחב ציבורי תוסס בלב העיר העתיקה."

על אף שהיו מתנגדים לתוכניות, הן אושרו על ידי הוועדה המקומית לתכנון ולבנייה של ירושלים.

באוקטובר 2016, במהלך התהליכים הסטטוטוריים, הוצע לאפשר את הגבהת המבנה לגובה של כ-122 מטרים בתנאי שתוגש תוכנית מתוקנת על ידי היזם. אך בינואר 2017 נודע כי היזם נסוג מתוכנית הפירמידה, מכיוון שצורת הבניין לא מאפשרת לנצל באופן מיטבי את אחוזי הבנייה המותרים. במקום הפירמידה החלו בקידום תוכנית למגדל של 26 קומות על פי האישורים שנתנו לתוכניות ב-2012, תוך בחינה מחדש של עיצוב המגדל. בהמשך לכך אושרה תוכנית חדשה הכוללת 2 מבנים בגבהים שונים המחוברים ביניהם בארקדה מסחרית ומיועדים למגורים ומלון לצד שטחי מסחר. התכנון המחודש נוצר על ידי האדריכל יגאל לוי שקודם לכן היה מעורב בתוכניות "מגדל הפירמידה" על גלגוליו השונים. בנובמבר 2021, אושרה תוכנית חלופית להקמת שני בניינים (מגדל מגורים בן 28 קומות ומלון בן 12 קומות) המחוברים בארקדה.

קישורים חיצוניים
----------------

* גיל בן נון, אושר המגדל החדש על חורבות קולנוע 'עדן', באתר mynet‏ ירושלים, 11 באוקטובר 2010
* נועם דביר, האדריכל דניאל ליבסקינד רוצה להזריק חיים לירושלים, באתר הארץ, 21 ביוני 2012
* אפרת בראשי‏, גורד שחקים חדש יתרומם בסמוך לשוק מחנה יהודה בירושלים, באתר וואלה!‏, 29 ביולי 2015
* כתבה (כוללת הדמיות מעודכנות לשנת 2015) על הפרויקט באתר dezeen. (באנגלית)
* מיכאל יעקובסון, אושר המגדל הגבוה בבירה: הפירמידה של ליבסקינד רק תאבד את השפיץ, באתר Xnet‏, 28 באוקטובר 2015
* נעמה ריבה, אושר מגדל עדן של דניאל ליבסקינד בירושלים, באתר הארץ, 28 באוקטובר 2015

הערות שוליים
------------

1. ↑  אבי בר-אלי, ליבסקינד ללא הפסקה: יתכנן גם את מתחם עדן במרכז ירושלים, באתר TheMarker‏, 20 במרץ 2007
2. ↑  נעמה ריבה, מכת וואו: מגדל הענק שייבנה בלב ירושלים כבר מזעזע אדריכלים, באתר הארץ, 22 באוקטובר 2015
3. ↑  אפרת בראשי‏, גורד שחקים חדש יתרומם בסמוך לשוק מחנה יהודה בירושלים, באתר וואלה!‏, 29 ביולי 2015
4. ↑  נעמה ריבה, עמותת האדריכלים החזירה את מגדל עדן לוועדת הערר המחוזית, באתר הארץ, 05 באוקטובר 2016
5. ↑  נעמה ריבה, מגדל הפירמידה שתוכנן לקום במרכז ירושלים לא ייבנה, באתר הארץ, 22 בינואר 2017
6. ↑  שירן טמוזרטי, במקום הפרמידה: אושרה תוכנית להקמת מגדל מגורים ומלון במתחם עדן, באתר כל העיר, 8 בנובמבר 2021